B. Bugár, podpredseda NR SR: (2006-04-21):
Chce sa niekto vyjadriť k rozprave? Nie. Ďakujem pekne. Prerušujem rokovanie o tomto bode programu. Budeme pokračovať v rokovaní správou o stave jadrovej bezpečnosti jadrových zariadení na území Slovenskej republiky a o činnosti Úradu jadrového dozoru Slovenskej republiky za rok 2005 (tlač 1558). Prosím predsedníčku Úradu jadrového dozoru Slovenskej republiky pani Martu Žiakovú, aby správu uviedla. Nech sa páči. M. Žiaková, predsedníčka Úradu jadrového dozoru SR: Dobrý deň. Vážený pán predsedajúci, vážené pani poslankyne, vážení páni poslanci, dovoľte mi predložiť vám správu o stave jadrovej bezpečnosti jadrových zariadení na území Slovenskej republiky a o činnosti Úradu jadrového dozoru Slovenskej republiky, ktorá bola vypracovaná v zmysle § 4 ods. 1 písm. h) zákona č. 541/2004 Z. z. Úrad vykonáva štátny dozor v oblasti využívania jadrovej energie, ktorá sa v Slovenskej republike využíva na výrobu elektrickej energie, v oblasti bezpečného nakladania s vyhoretým jadrovým palivom, rádioaktívnymi odpadmi, pri fyzickej ochrane jadrových materiálov, v oblasti havarijnej pripravenosti Slovenskej republiky pre prípad radiačného ohrozenia. Výkon dozoru sa realizuje prostredníctvom aktivít v štyroch hlavných oblastiach, legislatívnej oblasti, oblasti vydávania súhlasov alebo povolení pre rôzne činnosti, ďalej, úrad vykonáva hodnotenie alebo posudzovanie bezpečnostnej dokumentácie a tiež vykonáva kontrolnú, resp. inšpekčnú činnosť a, ak je to potrebné, ukladá sankčné opatrenia. V legislatívnej oblasti úrad na základe zmocňovacích ustanovení zákona č. 541/2004 Z. z. pripravil v roku 2005 13 nových vykonávacích vyhlášok, ktoré boli prijaté Stálou pracovnou komisiou Legislatívnej rady vlády Slovenskej republiky pre technické právne predpisy a po vnútroúniovom pripomienkovom konaní boli publikované v Zbierke zákonov a vstúpili do platnosti 1. marca tohto roku. Vydávanie povolení, hodnotenie, kontrolná činnosť a vynucovanie práva reprezentujú navzájom prepojený a ovplyvňujúci sa systém aktivít, ktoré zaručujú, že jadrová energia a jadrové materiály sa budú využívať iba na mierové účely a v súlade s legislatívnymi požiadavkami a že dopady tohto využívania budú také nízke, ako sa dá rozumne dosiahnuť. Úrad svojou činnosťou zaručuje, že využívanie jadrovej energie v Slovenskej republike nebude ohrozovať zdravie zamestnancov a obyvateľstva ani neakceptovateľne zaťažovať životné prostredie, a to v súčasnosti, ako aj v budúcnosti. V roku 2005 bolo v Slovenskej republike 9 jadrových zariadení, z toho 7 jadrových zariadení vlastnili Slovenské elektrárne, a to 3 jadrové elektrárne v prevádzke. Je to Jadrová elektráreň V-1, Jadrová elektráreň V-2, ktoré sú v lokalite Bohunice, a Jadrová elektráreň Mochovce. Všetky tri jadrové elektrárne sú postavené ako dvojblokové, to znamená, že majú dva reaktory. V roku 2005 neprišlo k automatickému odstaveniu žiadneho z reaktorov a bola zaznamenaná jediná udalosť, charakterizovaná ako porucha. Ostatné udalosti, ktoré prebehli v našich jadrových elektrárňach, je možné charakterizovať ako odchýlky. Ďalším jadrovým zariadením, ktoré vlastnili v roku 2005 Slovenské elektrárne, je Jadrová elektráreň A-1. Je to jadrová elektráreň vo vyraďovaní. V roku 2005 tu prebiehali aktivity potrebné pre uvedenie tejto jadrovej elektrárne do radiačne bezpečného stavu. Medzisklad vyhoretého paliva slúži na skladovanie vyhoretých palivových kaziet z jadrových elektrární. Bohunické spracovateľské centrum predstavuje systém technológií, ktoré slúžia na spracovanie a úpravu rádioaktívnych odpadov pred ich uložením, a Republikové úložisko rádioaktívnych odpadov, ktoré je úložiskom povrchového typu, slúži na ukladanie nízko a stredne aktívnych rádioaktívnych odpadov. Nedostatky, ktoré boli zistené na jadrových zariadeniach v roku 2005, neboli závažného charakteru a prevádzkovateľ jadrových zariadení ich v súlade s opatreniami môže odstrániť počas prevádzky jeho jadrových zariadení. Nebolo tiež potrebné pristúpiť k uplatneniu sankcií. Preto je možné na základe kontrolnej a hodnotiacej činnosti úradu hodnotiť prevádzku jadrových zariadení, ktoré patria Slovenským elektrárňam, v roku 2005 ako bezpečnú a spoľahlivú. Zvyšné dve zariadenia, ktoré sú v Slovenskej republike, patria VÚJE, a. s. Sú to experimentálne zariadenia, bitumenačná linka a spaľovňa rádioaktívnych odpadov. Zariadenia v roku 2005 neboli v prevádzke. V ďalších oblastiach, kde úrad vykonáva dozornú činnosť, je to preprava jadrových materiálov a rádioaktívnych odpadov, evidencia a kontrola jadrových materiálov, havarijná pripravenosť pre prípad radiačnej udalosti, neboli zistené v roku 2005 žiadne závažné nedostatky. Okrem výkonu dozoru úrad v rámci svojich kompetencií v priebehu roku 2005 zabezpečoval úlohy a plnil záväzky Slovenskej republiky aj v medzinárodnej oblasti. Sú to úlohy vyplývajúce z členstva v Európskej únii, z medzinárodných zmlúv a dohovorov a členstva v medzinárodných organizáciách, ako sú napr. Medzinárodná agentúra pre atómovú energiu vo Viedni alebo Agentúra pre jadrovú energiu pri Organizácii pre hospodársku spoluprácu a rozvoj. Financovanie výkonu štátneho dozoru nad jadrovou bezpečnosťou v roku 2005 bolo realizované z prostriedkov štátneho rozpočtu v celkovej výške 71,068 mil. korún. Okrem tohto zdroja financovania čerpal úrad mimorozpočtové zdroje zo zahraničia vo výške 1,808 mil. korún. Závažným problémom, s ktorým úrad trvalo zápasí, je nezáujem kvalifikovaných odborníkov pracovať v tejto oblasti, a to kvôli nízkemu finančnému ohodnoteniu a vysokým kvalifikačným požiadavkám. Úradu tiež chýbajú finančné zdroje, ktoré by boli potrebné na zabezpečenie bezpečnostného výskumu, spojeného napr. s určovaním bezpečnostných štandardov alebo zavedením nových postupov v oblasti výkonu dozoru. Vážený pán predsedajúci, vážené pani poslankyne, vážení páni poslanci, na základe uvedených skutočností si vás dovoľujem požiadať o podporu správy o stave jadrovej bezpečnosti jadrových zariadení na území Slovenskej republiky a o činnosti Úradu jadrového dozoru Slovenskej republiky za rok 2005. Ďakujem za vašu pozornosť.